CELEX: 32013D0372
Language: hr
Date: 2013-07-09 00:00:00
Title: 2013/372/EU: Provedbena odluka Vijeća od 9. srpnja 2013. o izmjeni Provedbene odluke 2011/77/EU o odobrenju financijske pomoći Unije Irskoj

12.7.2013   
            
            
               HR
            
            
               Službeni list Europske unije
            
            
               L 191/9
            
         PROVEDBENA ODLUKA VIJEĆA
   od 9. srpnja 2013.
   o izmjeni Provedbene odluke 2011/77/EU o odobrenju financijske pomoći Unije Irskoj
   (2013/372/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 407/2010 od 11. svibnja 2010. o uspostavi Europskog mehanizma za financijsku stabilizaciju (1), a posebno njezin članak 3. stavke 2. i 7.,
   uzimajući u obzir prijedlog Europske komisije,
   budući da:
   
               (1)
            
            
               Vijeće je Irskoj na njezin zahtjev odobrilo financijsku pomoć Provedbenom odlukom 2011/77/EU (2) kao potporu snažnom programu gospodarske i financijske reforme čiji su ciljevi ponovno uspostavljanje povjerenja, omogućavanje vraćanja gospodarstva na put održivog razvoja i zaštita financijske stabilnosti u Irskoj, europodručju i Uniji.
            
         
               (2)
            
            
               U skladu s člankom 3. stavkom 9. Provedbene odluke 2011/77/EU, Komisija je, zajedno s Međunarodnim monetarnim fondom (MMF) te u suradnji s Europskom središnjom bankom (ESB), izvršila deseti pregled napretka irskih nadležnih tijela u provedbi usuglašenih mjera, kao i učinkovitosti te gospodarskog i socijalnog učinka usuglašenih mjera.
            
         
               (3)
            
            
               Nakon političkog dogovora između Europskog parlamenta i Vijeća očekuje se skoro donošenje zakonodavstva o uspostavi jedinstvenog nadzornog mehanizma (SSM). U tom kontekstu sljedeći test otpornosti banaka na stres širom EU-a, koji se treba obaviti pod okriljem Europskog nadzornog tijela za bankarstvo (EBA), neće se izvršiti 2013. kao što se prethodno očekivalo.
            
         
               (4)
            
            
               Pripremajući se za uvodni test otpornosti na stres u sklopu SSM-a i da bi se i. postigla smislena dijagnostika prije dovršetka programa te ii. osigurala što veća dosljednost između raznih ocjenjivanja, Irska bi stoga prije kraja 2013. trebala izvršiti niz pripremnih mjera, uključujući preliminarno sveobuhvatno ocjenjivanje bilance stanja.
            
         
               (5)
            
            
               Irska je ponovno potvrdila svoje opredjeljenje za prenošenje, bez odlaganja, odgovornosti za vodni sektor s lokalnih tijela na nacionalno komunalno tijelo te za uvođenje vodnih naknada za kućanstva. Irska je pokazala dobar napredak u provođenju reforme svojeg vodnog sektora, uključujući donošenjem propisa, osnivanjem Irish Watera i dovršetkom operativnih mjera za proces tranzicije. Tehničkim razlozima opravdalo bi se odgađanje uvođenja vodnih naknada za kućanstva za 2014., bez ugrožavanja cjelokupnog procesa reforme.
            
         
               (6)
            
            
               S obzirom na navedena kretanja i razmatranja, trebalo bi izmijeniti Provedbenu odluku 2011/77/EU,
            
         DONIJELO JE OVU ODLUKU:
   Članak 1.
   Članak 3. stavak 10. Provedbene odluke 2011/77/EU mijenja se kako slijedi:
   
               1.
            
            
               točka (a) zamjenjuje se sljedećim:
               
                           „(a)
                        
                        
                           dovršava ocjenjivanje bilance stanja prije završetka programa, kao dio pripremnog rada za test otpornosti na stres koji će se izvršiti u skladu s novom metodologijom EU-a;”;
                        
                     
         
               2.
            
            
               dodaje se sljedeća točka:
               
                           „(c)
                        
                        
                           obavješćuje Komisiju o modelu financiranja za Irish Water i najavljuje konačni raspored za uvođenje vodnih naknada za kućanstva u četvrtom kvartalu 2014.”.
                        
                     
         Članak 2.
   Ova Odluka stupa na snagu na dan priopćenja.
   Članak 3.
   Ova je Odluka upućena Irskoj.
   
      Sastavljeno u Bruxellesu 9. srpnja 2013.
      
         
            Za Vijeće
         
         
            Predsjednik
         
         L. LINKEVIČIUS
      
   
   
      (1)  SL L 118, 12.5.2010., str. 1.
   
      (2)  SL L 30, 4.2.2011., str. 34.